Eladja üzleteinek legalább egy részét a milliárdos magyar üzletember, a CBA-alapító Baldauf László – értesült a Portfolio.

Baldauf László, a CBA üzletlánc korábbi elnöke, most tiszteletbeli elnöke már túl is adott egyik központi boltján, és további tárgyalások vannak folyamatban – tudta meg a Portfolio két forrástól.

A Blaha Lujza téri CBA-t a Lidlnek adta el, és a Ferenciek terén található boltról is előrehaladott tárgyalások folynak, az üzletet a napokban üthetik nyélbe.

Baldauf további boltok, illetve bérleti jogok értékesítését is tervezi, de igyekszik a legnagyobb titokba tartani azt, hogy hogyan állnak a tárgyalások.

Mindenesetre a Váci út 201. szám alatt eddig üzemelő CBA helyett november közepéről már Lidlbe térhetnek be a vásárlók.

A portál egyik forrása szerint az egykori CBA-elnök nem csak a német diszkontlánccal folytat tárgyalásokat, egyes boltjait egymással összekötve értékesítené.

Tőle úgy tudják, hogy Baldauf megválna például a budapesti Arany János utcai, tárnoki, ürömi, erdőkertesi, szadai érdekeltségétől is.

A kérdés politikailag rendkívül kényes, a vevői oldalon nem magyar cégek vannak – idéztek viszont egy neve elhallgatását kérő másik forrást. Szerinte Baldauf remek diplomata, ezért nem hiszi, hogy konfliktust vállalna a kormánnyal.

Az egykori CBA-elnök több céggel is tárgyalhat jelenleg, a folyamatok eredményeként pedig akár tovább is csökkenhet a magyar cégek aránya a kiskereskedelemben – tette hozzá az egyik forrás.

Baldauf László cégeitől nem érkezett válasz a Portfolio kérdéseire, a Lidlnél pedig nem akartak nyilatkozni az ügyben.